**Sūzana Zontāga** (angļu: *Susan Sontag*, dzimusi **Rozenblata** (angļu: *Rosenblatt*) 1933. gada 16. janvārī, mirusi 2004. gada 28. decembrī) bija ebreju izcelsmes ASV esejiste, literatūrkritiķe, rakstniece un politiskā aktīviste. Zontāga tiek saistīta ar kreisajām, antiglobālisma, feminisma kustībām.

Biogrāfija
----------

Kā Sūzana Rozenblata dzimusi Ņujorkā ebreju izcelsmes kažokādu tirgotāja ģimenē. Kad Sūzanai bija pieci gadi, tēvs nomira. Septiņus gadus vēlāk māte apprecējās vēlreiz, un Sūzana pieņēma patēva uzvārdu.

Zontāga uzauga Arizonas štata Tūsonā un Losandželosā. Sāka studēt Bērkli, vēlāk pārgāja uz Čikāgas Universitāti, kur ieguva bakalaura grādu. 17 gadu vecumā, mācoties Čikāgas Universitātē, apprecējās ar sociologu Filipu Rīfu. Viņi bija precējušies astoņus gadus, 1952. gadā viņiem piedzima dēls Deivids Rīfs, kurš vēlāk kļuva par mātes redaktoru.

Vēlāk Zontāga studēja filozofiju, literatūru un teoloģiju Hārvardā, Oksfordā un Sorbonnā.

Zontāga kļuva par Ņujorkas intelektuālās dzīves redzamu pārstāvi. 1966. gadā tika publicēts Zontāgas eseju krājums "Pret interpretāciju" (*Against Interpretation*), kurš kļuva plaši pazīstams. Zondāga bija biseksuāle, vispazīstamākās kļuva viņas attiecības ar fotogrāfi Anniju Leibovicu.

Savulaik Zontāga apmeklēja Ziemeļvjetnamu, atbalstot to cīņā. Tomēr Zontāga bija kritiski noskaņota pret Austrumeiropas sociālismu, nosaucot to par "fašismu ar cilvēcīgu seju".

Bosnijas kara Sarajevas aplenkuma laikā ilgstoši uzturējās Sarajevā, iestudējot tur Semjuela Beketa lugu "Gaidot Godo", tāpēc šajā pilsētā viņas vārdā nosaukta iela.

1976. gadā Zontāgai diagnosticēja krūts un dzemdes vēzi. Pēc ķīmijterapijas un radiācijas kursa viņai izdevās izveseļoties, tomēr, iespējams ārstniecības dēļ, 1998. gadā viņai atklāja leikēmiju, no kuras viņa mira 2004. gadā. Apglabāta Parīzē, Monparnasas kapsētā.

Bibliogāfija (nepilna)
----------------------

* eseju krājums *Against Interpretation* (1966, ISBN 0-385-26708-8)
* eseju krājums *Styles of Radical Will* (1969, ISBN 0-312-42021-8)
* eseju krājums *Under the Sign of Saturn* (1969, ISBN 0-374-28076-2)
* monogrāfija *On Photography* (1977, ISBN 0-374-22626-1)
* monogrāfija *Illness as Metaphor* (1977, ISBN 0-394-72844-0)
* īsais stāsts *The Way We Live Now* (1986, *The New Yorker*, ISBN 0-374-52305-3)
* romāns *The Volcano Lover* (1992, ISBN 1-55800-818-7)
* romāns *In America* (1992, ISBN 1-56895-898-6) — Nacionālā Grāmatu balva 2000. gadā
* monogrāfija *Regarding the Pain of Others* (2003, ISBN 0-374-24858-3)

Daudz eseju publicēts periodikā.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Sūzana Zontāga***.
* Oficiālā tīmekļa vietne (angliski)
* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* *Encyclopædia Universalis* raksts (franciski)
* Ebreju sieviešu enciklopēdijas raksts (angliski)
* Enciklopēdijas *Krugosvet* raksts (krieviski)
* Sūzanas Zontāgas biogrāfija un darbu fragmenti portālā ¼ Satori

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 108171730
* LNB: 000030641
* LCCN: n79049274
* ISNI: 0000 0001 2103 7046
* GND: 118751506
* SELIBR: 218713
* SUDOC: 027143597
* BNF: cb119251493 (data)
* BIBSYS: 90066459
* ULAN: 500092007
* NLA: 35512733
* NDL: 00457173
* NKC: xx0004610
* SBN identifikators CFIV093611 nav derīgs.
* BNE: XX973502
* CiNii: DA00201330

 |

 |